<p><strong>Bevezet&eacute;s</strong></p>

<p>A gastrocolicus fistula egy ritka sz&ouml;vődm&eacute;ny percutan endoscopos gastrostomia (PEG) kapcs&aacute;n. Felnőttek k&ouml;r&eacute;ben 0,5%, m&iacute;g gyermekek eset&eacute;n 1,3%-ban fordul elő. A gastrocolicus fistula rendszerint k&eacute;sői sz&ouml;vődm&eacute;ny, h&oacute;napokkal, &eacute;vekkel a PEG behelyez&eacute;se ut&aacute;n jelentkeznek t&uuml;netek vagy der&uuml;l r&aacute; f&eacute;ny v&eacute;letlen&uuml;l. Megold&aacute;sa rendszerint műt&eacute;tet ig&eacute;nyel. Megjegyzendő, hogy gyermekkorban a gastrocolicus fistula leggyakoribb oka a PEG. Al&aacute;bbi, kor&aacute;bban gastrocolicus fistula miatt oper&aacute;lt, k&eacute;sőbb gastrotubuson kereszt&uuml;l t&aacute;pl&aacute;lt beteg&uuml;nkn&eacute;l a gastrotubus ballonja szokatlanul gyakran eresztett le, melynek h&aacute;tter&eacute;ben nem mindennapi okot tal&aacute;ltunk.&nbsp;</p>

<p><strong>Eset</strong></p>

<p>M.&Aacute;. 5 &eacute;ves, Fallot tetral&oacute;gi&aacute;val sz&uuml;letett gyermek. 15 h&oacute;napos kor&aacute;ban rekonstrukci&oacute;s műt&eacute;tet v&eacute;geztek a Gottsegen Gy&ouml;rgy Orsz&aacute;gos Kardiol&oacute;giai Int&eacute;zetben. A posztoperat&iacute;v időszakban reoper&aacute;ci&oacute;ra volt sz&uuml;ks&eacute;g, mely sor&aacute;n kering&eacute;s-l&eacute;gz&eacute;s le&aacute;ll&aacute;s miatt komplett resuscit&aacute;ci&oacute;t ig&eacute;nyelt. &nbsp;Ennek k&ouml;vetkezm&eacute;nyek&eacute;nt s&uacute;lyos spasticus tetraplegi&aacute;ja alakult ki. K&eacute;sőbb t&aacute;pl&aacute;l&aacute;si nehez&iacute;tetts&eacute;g miatt PEG behelyez&eacute;s t&ouml;rt&eacute;nt, amit elz&aacute;r&oacute;d&aacute;s miatt el kellett t&aacute;vol&iacute;tani. Ekkor der&uuml;lt ki gastrocolicus fistul&aacute;ja, amelynek az I. sz. Gyermekklinik&aacute;n t&ouml;rt&eacute;nt seb&eacute;szi z&aacute;r&aacute;sa &eacute;s gastotubus behelyez&eacute;se. 2019. m&aacute;jus&aacute;ban k&eacute;t gastrotubus ballonja is t&ouml;nkrement n&eacute;h&aacute;ny h&eacute;ten bel&uuml;l, a ballon megs&eacute;r&uuml;lt. A sz&uuml;lő besz&aacute;molt r&oacute;la, hogy mintha valami f&eacute;met l&aacute;tott volna, mikor a s&eacute;r&uuml;lt ballon kics&uacute;szott, illetve ennek kapcs&aacute;n jelezte, hogy az elm&uacute;lt h&oacute;napokban t&ouml;bbsz&ouml;r h&aacute;nyt a gyermek. A helyzet tiszt&aacute;z&aacute;s&aacute;ra endoszk&oacute;pos vizsg&aacute;latot v&eacute;gezt&uuml;nk, &eacute;s a gyomorban a gastrotubus ballonja k&ouml;r&uuml;l val&oacute;ban a varr&oacute;g&eacute;pből sz&aacute;rmaz&oacute; kapcsokat tal&aacute;ltunk. Ezek okozhatt&aacute;k a kor&aacute;bbi ballonok mechanikus s&eacute;r&uuml;l&eacute;s&eacute;t.&nbsp; A m&eacute;g l&aacute;that&oacute;, azonban el nem t&aacute;vol&iacute;that&oacute; kapcsok miatt a gastrotubust PEG-re cser&eacute;lt&uuml;k. A PEG-en kereszt&uuml;l szok&aacute;sos adagjait j&oacute;l toler&aacute;lta, sőt az előző időszakban fokoz&oacute;d&oacute; h&aacute;ny&aacute;sai is cs&ouml;kkentek. Kontroll endoszk&oacute;pi&aacute;ja sor&aacute;n &uacute;jabb sz&ouml;vődm&eacute;nnyel tal&aacute;ltuk szemben magunkat...</p>

<p><strong>Konkl&uacute;zi&oacute;</strong></p>

<p>A PEG kapcs&aacute;n kialakul&oacute; gastrocolicus fistula igen ritka. B&aacute;r ismert, hogy a z&aacute;r&aacute;shoz haszn&aacute;lt kapcsok kimozdulhatnak, ilyen jellegű sz&ouml;vődm&eacute;nyt az irodalomban nem tal&aacute;ltunk. Kiemel&eacute;sre &eacute;rdemes, hogy a somatomentalisan s&eacute;r&uuml;lt gyermekekn&eacute;l, b&aacute;r h&aacute;ny&aacute;s gyakran fordul elő, &aacute;llapotv&aacute;ltoz&aacute;s eset&eacute;n &eacute;rdemes &uacute;jra&eacute;rt&eacute;kelni a beteg &aacute;llapot&aacute;t, illetve kivizsg&aacute;l&aacute;st kezdeni. Ha a gastrotubus ballonja nagyon gyakran s&eacute;r&uuml;l meg, akkor &eacute;rdemes az ok&aacute;t keresni.</p>